b'\n_START_ARTICLE_\nNad\xc5\xbeaf\n_START_SECTION_\nVerski pomen\n_START_PARAGRAPH_\nNad\xc5\xbeaf je sveto mesto tako \xc5\xa1iitskih kot sunitskih muslimanov. V njem je grob Al\xc4\xabja ibn Ab\xc4\xab T\xc4\x81liba, prvega imama \xc5\xa1iitov, bolj znanega kot imam Ali. Ali je bil sorodnik in zet islamskega preroka Mohameda, katerega imajo \xc5\xa1iitski muslimani za edinega pravi\xc4\x8dnega kalifa. Suniti imajo Alija za \xc4\x8detrtega ra\xc5\xa1iduna (pravi\xc4\x8dno vodenega kalifa). Mesto je zaradi Alijevega groba pomembno romarsko sredi\xc5\xa1\xc4\x8de, kamor romajo \xc5\xa1iiti s celega sveta. Ocenjuje se, da ve\xc4\x8d romarjev obi\xc5\xa1\xc4\x8de samo Meko in Medino. \xc5\xa0iiti imajo mo\xc5\xa1ejo imama Alija za tretje najsvetej\xc5\xa1e islamsko mesto._NEWLINE_Mo\xc5\xa1eja imama Alija je velika zgradba s pozla\xc4\x8deno kupolo in mnogo dragocenimi predmeti na stenah. V bli\xc5\xbeini je pokopali\xc5\xa1\xc4\x8de Wadi-us-Salaam, ki je najve\xc4\x8dje na svetu. Na njem je pokopanih ve\xc4\x8d prerokov in mnogo gore\xc4\x8dih vernikov s celega sveta, ki bi na Sodni dan radi vstali od mrtvih skupaj z imamom Alijem. Okoli sveti\xc5\xa1\xc4\x8da so bili v ve\xc4\x8d stoletjih zgrajeni \xc5\xa1tevilni hospici, \xc5\xa1ole, knji\xc5\xbenice in samostani sufistov, ki so naredili iz mesta sredi\xc5\xa1\xc4\x8de \xc5\xa1iitskega pou\xc4\x8devanja in teologije._NEWLINE_Nad\xc5\xbeafska medresa je eno od najpomembnej\xc5\xa1ih izobra\xc5\xbeevalnih sredi\xc5\xa1\xc4\x8d islamskega sveta. V njej je od leta 1964 do 1978 pou\xc4\x8deval ajatola. V 1070. letih je v Nad\xc5\xbeafu \xc5\xa1tudiralo veliko vodilnih osebnosti Novega islamskega gibanja iz Iraka, Irana in Libanona.\n_START_SECTION_\nZgodovina\n_START_PARAGRAPH_\nNad\xc5\xbeaf stoji 30 km ju\xc5\xbeno od starodavnega Babilona in 400 km severno od biblijskega mesta Ur. Ustanovil ga je abasidski kalif Harun Ar Ra\xc5\xa1id leta 731 kot sveti\xc5\xa1\xc4\x8de imama Alija Ibn Abi Taliba.\n_START_SECTION_\nPredislamsko obdobje\n_START_PARAGRAPH_\nZgodovina mesta se je v resnici za\xc4\x8dela \xc5\xbee mnogo pred tem. Naseljeno je bilo najmanj od za\xc4\x8detka na\xc5\xa1ega \xc5\xa1tetja, saj so arheologi v njegovi bli\xc5\xbeini odkrili eno od najve\xc4\x8djih kr\xc5\xa1\xc4\x8danskih pokopali\xc5\xa1\xc4\x8d. V naslednjih stoletjih je v njem \xc5\xbeivelo multikulturno prebivalstvo.\n_START_SECTION_\nIslamsko obdobje\n_START_PARAGRAPH_\nMuslimani verjamejo, da se je mesto za\xc4\x8delo z Alijem, ki je naro\xc4\x8dil, da mora njegov grob ostati skrivnost, ker se je zaradi \xc5\xa1tevilnih sovra\xc5\xbenikov bal, da bodo one\xc4\x8dastili njegovo truplo. Po izro\xc4\x8dilu so mrtvega Alija nalo\xc5\xbeili na kamelo in jo pognali iz Kufe. Kamela se je ustavila nekaj kilometrov zahodno od mesta in tam so ga na skrivaj pokopali. Na grob niso postavilo nobenega obele\xc5\xbeja in zanj je vedelo samo nekaj njegovi zaupnikov._NEWLINE_Ve\xc4\x8d kot sto let kasneje naj bi abasidski kalif Harun Al Ra\xc5\xa1id od\xc5\xa1el na lov na jelena v okolico Kufe. Jelen se je zatekel na mesto, kjer ga lovski psi niso preganjali. Na vpra\xc5\xa1anje, kako je to mogo\xc4\x8de, so mu doma\xc4\x8dini odgovorili, da je tam Alijev grob. Harun Al Ra\xc5\xa1id je na tem mestu zgradil mavzolej, okoli katerega je zrasel Nad\xc5\xbeaf._NEWLINE_V obdobju Osmanskega cesarstva je Nad\xc5\xbeaf trpel zaradi stalnih vdorov arabskih pu\xc5\xa1\xc4\x8davskih plemen in perzijske vojske in pomanjkanja vode zaradi nezanesljivega vodnega vira. Na za\xc4\x8detku 16. stoletja se je \xc5\xa1tevilo naseljenih hi\xc5\xa1 s 3.000 zmanj\xc5\xa1alo na samo 30._NEWLINE_Ko je skozi mesto leta 1605 potoval portugalski svetovni potnik Pedro Taxiera, je bilo mesto v ru\xc5\xa1evinah in imelo samo nekaj ve\xc4\x8d kot 500 prebivalcev. Tak\xc5\xa1no stanje je povzro\xc4\x8dil predvsem premik toka Evfrata proti vzhodu. Nad\xc5\xbeaf in Kufa sta ostala brez vode in neko\xc4\x8d bogata polja, sadovnjaki in palmovi nasadi so zaradi salinizacije zemlje zaradi izparevanja talne vode propadli._NEWLINE_V 18. stoletju so v duhovnem \xc5\xbeivljenju Nad\xc5\xbeafa prevladovali perzijsko govore\xc4\x8di uleme iz Irana._NEWLINE_V poznem 18. stoletju so mesto oblegali vahabiti, zato so mestni kleriki zgradili obzidje in podzemna zato\xc4\x8di\xc5\xa1\xc4\x8da za \xc5\xbeenske in otroke. Utrdbe so se spe\xc5\xa1no upirale obleganjem vahabitov._NEWLINE_Pomanjkanje vode je bilo re\xc5\xa1eno leta 1803, ko je Evfrat zaradi izgradnje kanalov ponovno spremenil svoj tok. Sprememba toka je povzro\xc4\x8dila spremembe tudi na verskem podro\xc4\x8dju. \xc5\xa0iitski islam se je utrdil in za\xc4\x8del \xc5\xa1iriti, v Nad\xc5\xbeaf pa so se za\xc4\x8deli vra\xc4\x8dati ugledni in u\xc4\x8deni mo\xc5\xbeje._NEWLINE_V uporu leta 1915 je ira\xc5\xa1ko prebivalstvo strmoglavilo osmansko oblast in Irak je pri\xc5\xa1el pod oblast Britanskega imperija. Nad\xc5\xbeafski \xc5\xa1ejki so se leta 1918 uprli in ubili britanskega guvernerja in presekali dobave \xc5\xbeita v Anazo, ki je bila britanska zaveznica. Britanci so se jim ma\xc5\xa1\xc4\x8devali in Nad\xc5\xbeaf odrezali od vira pitne vode, s \xc4\x8dimer se je upor kon\xc4\x8dal. Veliko \xc5\xa1iitskih ulem je bilo izgnanih v Iran, kjer so za \xc5\xa1iitsko sredi\xc5\xa1\xc4\x8de izbrali mesto Kom. Nad\xc5\xbeaf je s tem izgubil verski primat, ki ga je ponovno dobil \xc5\xa1ele po letu 2003 z ustanovitvijo ve\xc4\x8dinske \xc5\xa1iitske ira\xc5\xa1ke vlade.'